Drie ‘rowers’ doodgeskiet voor hulle kon toeslaanDie R100 000 kontant waarop die polisie beslag gelê het. Foto: Verskaf Wetstoepassers in KwaZulu-Natal sê hulle het ’n gewapende rooftog voorkom deur drie verdagtes net betyds voor te keer. Verskeie lede van die polisie se spesialiseenhede het die drie se planne gister op die N2-snelweg aan KwaZulu-Natal se Noordkus in die wiele gery nadat die polisie inligting oor ŉ beplande rooftog ontvang het. Brig. Jay Naicker, KZN-polisiewoordvoerder, sê die polisie het ŉ voertuig met drie insittendes op die snelweg naby Mandeni gewaar. Die voertuig het aan die beskrywing voldoen wat hulle ontvang het. “Toe die polisie hulle probeer aftrek, het die insittendes na bewering op die beamptes losgebrand.” Hy sê al drie verdagtes is noodlottig gewond tydens die skietery met die polisie. “Gelukkig is geen polisiebeamptes gewond nie.” Die polisie het die voertuig deursoek en op drie ongelisensieerde vuurwapens en ŉ hoeveelheid ammunisie afgekom. Die vermeende rowers het ook R100 000 in kontant by hulle gehad. “Volgens speurders is die verdagtes vir ŉ aantal gewapende rooftogte in die provinsie gesoek,” sê Naicker. “Na bewering was hulle deel van ŉ groep wat ŉ polisiebeampte tydens ŉ transitorooftog geskiet het wat die polisie verlede maand op Empangeni gefnuik het.” Lt.genl. Nhlanhla Mkhwanazi, waarnemende provinsiale polisiekommissaris, het die polisiebeamptes geloof vir hul proaktiewe optrede. “Ons wil misdadigers waarsku om nie oorlog teen die polisie te verklaar nie omdat hulle aan die kortste end sal trek.” Hy waarsku kriminele moenie die polisie se vermoëns uitdaag wanneer hulle met vuurwapens betrap word nie. “Wanneer die polisie hulle konfronteer, raai ons hulle aan om wapens neer te lê en vreedsaam oor te gee.”